<classify> UJUMBE wa viongozi wa Chama Cha Mapinduzi CCM ukiongozwa na Katibu Mkuu Taifa, Dk. Bashiru Ally umeondoka kwenda China kwa ziara ya kimkakati.Kwa mujibu wa taarifa ya Idara ya Siasa na Uhusiano wa Kimataifa na Idara ya Itikadi na Uenezi ya CCM, ziara hiyo imelenga kuongeza uhusiano kati ya CCM na Chama cha Kikomunisti cha Watu wa China CPC.Akizungumza kabla ya kuanza safari, Bashiru amesema safari hiyo ni ya kimkakati na inalenga kuimarisha mahusiano kati ya CCM na CPC.Aidha alisisitiza safari hiyo pamoja na mambo mengine ujumbe wa viongozi hao utakwenda kubadilisha uelewa, uzoefu na kujifunza mikakati ya kujitegemea kirasilimali ili kuendesha chama, namna bora na bunifu ya kuendesha Miji na Majiji nchini na namna bora ya kujenga uhusiano kati ya Chama na Serikali katika kutoa maendeleo kwa watu.Ujumbe wa Chama Cha Mapinduzi umejumuisha kwa uwakilishi viongozi wa Chama Taifa, ikiwamo wajumbe wa Baraza la Wadhamini, Jumuiya za Chama, Wajumbe wa Halmashauri Kuu ya Taifa, Wajumbe wa Bodi za Kampuni za Chama na Maofisa wa Chama kutoka Ofisi Ndogo ya Makao Makuu.Chama Cha Mapinduzi katika ujumbe huu kimejumuisha maofisa wawili wa serikali ili nao wakajifunze kama sehemu ya ujumbe huo.Ujumbe wa CCM utakuwa nchini China kwa siku 10 na utakuwa na fursa ya kutembelea maeneo mbalimbali wakiangazia fursa za mashirikiano na uwekezaji kwa maslahi ya Chama Cha Mapinduzi CCM na Taifa.Wakati huo huo, Bashiru amewashukuru wananchi wa Liwale kwa kufanya uchaguzi mzuri uliokamilika kwa amani na usalama na kuchagua Chama Cha Mapinduzi CCM kupitia mgombea wake Zuberi Kuchauka.  <topic>: kitaifa 